הוועדה המיוחדת לפניות הציבור, כנסת 20, פרוטוקול מספר 102, 2017-06-05 14:30

ישראל אייכלר: אנחנו פותחים את ישיבת הוועדה לפניות הציבור, י"א בסיוון תשע"ז, השעה 14:30, בנושא קווי ההזנק של משרד התחבורה ואנחנו מתמקדים בפארק אפק.

ישראל אייכלר: מטעם המשרד התחבורה יש לנו כאן את נועה אבירם, מנהלת אגף רישוי ותפעול.

ישראל אייכלר: הפונים היו 15 דקות, ארגון צרכני תחבורה ציבורית, דולי קריסי ויש לנו מוזמנים נוספים.

ישראל אייכלר: אנחנו ניתן לכולם לדבר.

ישראל אייכלר: קיבלנו פה את תכנית קווי ההזנק – קווים מהירים למוקדי תעסוקה לא מזמן, בי"ב בתמוז תשע"ד, 10 ביולי 2014.

ישראל אייכלר: סך הכל 3 שנים.

<נועה אבירם: יש בוודאי תכנית מעודכנת יותר, כולל מה שכבר בוצע, מה שמבוצע, מה שיבוצע בעתיד הקרוב.

<נועה אבירם: זה פרויקט שהוא ON GOING.

ישראל אייכלר: כן?

ישראל אייכלר: אז אנחנו נשמח לשמוע, כי אני קראתי את זה ואמרתי לעצמי – דווקא בבירוקרטיה הישראלית שלוש שנים זה לא הרבה זמן.

ישראל אייכלר: צריך להאריך ימים כאן.

<נועה אבירם: זה היסטוריה.

<נועה אבירם: מה שקורה היום זה כבר הרבה יותר.

ישראל אייכלר: כן, יותר?

<נועה אבירם: כן.

ישראל אייכלר: בסדר.

ישראל אייכלר: אבל הייתי בטח שותפה לתכנית הזאת גם, לא?

<נועה אבירם: נכון.

ישראל אייכלר: הוועדה מתכנסת בעקבות פניית פורום 15 דקות לגבי העדר פתרונות תחבורה לאזור התעסוקה בפארק אפק בראש העין, שסובל ממחסור חמור בתחבורה הציבורית אליו ובעיקר מחסור בקווים בין עירוניים.

ישראל אייכלר: אגב, אני רוצה לומר לך גיל, שיש עוד פארק שקיבלנו תלונות לגביו, עוד מקומות עבודה.

ישראל אייכלר: יש משהו בפתח תקווה שקיבלנו.

ישראל אייכלר: את זוכרת, שלומית?

<קריאה: כן, בקריית אריה.

ישראל אייכלר: קריית אריה, פתח תקווה.

<שלומית אבינוח-קואולמן: כן, היה גם בצפון.

ישראל אייכלר: גם ויש עוד מקומות.

ישראל אייכלר: מה שראיתי פה, באחד החומרים שקראתי, שבעבר היו המפעלים שולחים אוטובוסים לעובדים.

ישראל אייכלר: אני יודע שבאלתא למשל, באשדוד, אני זוכר ובטח גם את זוכרת באשדוד.

<שלומית אבינוח-קואולמן: גם היום אין את המענה.

ישראל אייכלר: היו שיירות של אוטובוסים בשעה מסוימת בבוקר, בערב.

ישראל אייכלר: זה היה דבר פשוט.

ישראל אייכלר: אני מבין מהדו"חות שקיבלתי שהיום זה כבר לא כל כך קיים.

ישראל אייכלר: מעסיקים לא דואגים לעובדים להגעה.

ישראל אייכלר: אני לא יודע.

<שי סולומונוב: זה קיים בחברות הגדולות.

ישראל אייכלר: רק בחברות הגדולות.

ישראל אייכלר: בכל אופן לרוב העובדים אין איך להגיע ויש הרבה אנשים שמגיעים ברכב פרטי.

ישראל אייכלר: זאת אומרת רוב האנשים מגיעים ברכב פרטי, אז זה גם הוצאה וגם בזבוז וגם כל הדברים האלה.

ישראל אייכלר: אז בואו נשמע קודם כל את פורום 15 דקות.

ישראל אייכלר: אני לא אקרא כמובן ואתם לא תקריאו את סקר התחבורה הציבורית על כל הפרטים, אבל תתמקדו בתכלס, מה הבעיה ומה אתם רוצים.

<דולי קריסי: אוקיי, אני מתמחה בארגון.

<דולי קריסי: שמי דולי.

<דולי קריסי: אנחנו קיבלנו כל מיני פניות לגבי כל מיני אזורי תעסוקה בארץ.

<דולי קריסי: שי הוא פעיל מאד רציני בפארק אפק, והחלטנו ללכת אחריו ואחרי עוד כמה מועסקים בפארק, שבעיות התחבורה שלו הן ממש חמורות.

<דולי קריסי: אני ניסיתי להגיע לפגוש את הפעילים בשטח והייתי צריכה לקחת אוטובוס, רכבת, אוטובוס ועוד אוטובוס וגיליתי שאין קווים ישירים כמעט שמגיעים מאזור מגורים לתוך הפארק עצמו.

<דולי קריסי: זה פשוט מצב בלתי אפשרי למועסקים שם להגיע בתחבורה ציבורית ולכן רובם מגיעים ברכב.

<דולי קריסי: מהסקר אפשר לראות שרובם מעדיפים תחבורה ציבורית, פשוט זה בלתי אפשרי.

ישראל אייכלר: אין להם ברירה.

ישראל אייכלר: אחד הדברים המוזרים שבדרך כלל עמותות שעוסקות בבעיות של אנשים נכי רוח וקשיי יום נוסעים במרצדס ואתם נוסעים באוטובוסים.

ישראל אייכלר: זה משהו לא תקין פה.

יעקב גיל: אולי אני אוסיף ותספרו גם אתם מהחוויה שלכם, שבעצם אחת הבעיות היא שאין בעצם ידע במשרד התחבורה לגבי הצרכים של העובדים באותם מקומות.

יעקב גיל: אז כאן באמת הייתה יוזמה משותפת ונערך סקר שהגשנו אותו גם למשרד התחבורה והבנו שהתחילו לעבוד עליו.

יעקב גיל: אבל באמת אנחנו חושבים שהמצב התקין צריך להיות שמשרד התחבורה עושה מיפוי של הצרכים ולפי זה הוא באמת מתאים את התחבורה הציבורית.

יעקב גיל: אולי תוסיפו אתם מהחוויה שלכם כעובדים.

ישראל אייכלר: כן, שי סלומונוב.

<אדוארד גולדשטיין: יש אפליקציות, נגיד מוביט או אפליקציות לחיפוש דרכים בתחבורה הציבורית.

<אדוארד גולדשטיין: אני עבדתי בפארק שנה ואחרי שנה גם חיפשתי עוד פעם.

<אדוארד גולדשטיין: מצאתי קו חדש, לא ידעתי את זה.

<אדוארד גולדשטיין: הייתי לבד על הקו הרבה זמן, כמה חודשים לבד, בגלל שאף אחד לא ידע שיש את הקו.

ישראל אייכלר: אז זה הופיע באפליקציה מוביט?

<אדוארד גולדשטיין: כן, כן.

ישראל אייכלר: אז למה אתה ראית ואחרים לא ראו?

<אדוארד גולדשטיין: לא יודע.

<אדוארד גולדשטיין: עד שבסוף בסוף זה עדיין מאחור מדי.

<אדוארד גולדשטיין: זה יוצא מתל אביב בתשע בבוקר ומגיעים בתשע וחצי בבוקר, זה מאוחר לרוב האנשים.

ישראל אייכלר: אני רוצה לשמוע את שי סלומונוב.

ישראל אייכלר: אתה אחריו.

<אדוארד גולדשטיין: אוקיי, בסדר.

<שי סולומונוב: אז קוראים לי שי, אני מהנדס, אני עובד בחברת פוינטר בראש העין.

<שי סולומונוב: אני גר בגבעתיים.

<שי סולומונוב: החברה נמצאת בראש העין, בפארק אפק מן הסתם.

<שי סולומונוב: אני עובד שם שנתיים וחצי.

<שי סולומונוב: אני מאד בעד תחבורה ציבורית מתוך אידיאולוגיה.

<שי סולומונוב: יש לי רכב פרטי שאני מת לוותר עליו ואני לא מסוגל, בגלל שאין לי דרך להגיע לשם.

<שי סולומונוב: אם אתה משווה את החלופות הקיימות – אני למשל מגבעתיים, שאני גר מול קניון גבעתיים, שזה לא אזור שכוח אל.

<שי סולומונוב: אני צריך לקחת אוטובוס לתחנת רכבת, אחר כך רכבת לראש העין צפון ואז עוד שאטל לתוך הפארק.

<שי סולומונוב: זה סיבוב שלוקח שעה וחצי.

<שי סולומונוב: ברכב זה לוקח חצי שעה, אז ברור שאף בר דעת לא יבחר את האופציה הזאת.

<שי סולומונוב: לפני שנה וחצי בערך שמתי לב שלא רחוק מהבית שלי, בדרך השלום בתל אביב, עובר קו מספר 472, שהוא קו שהוא מראש העין לתל אביב.

<שי סולומונוב: חשבתי שזה יופי, אני אשתמש בו.

<שי סולומונוב: הוא קו מצוין, יוצא פעם ב-20 דקות משש בבוקר עד אחת עשרה בלילה.

ישראל אייכלר: לאותו פארק.

<שי סולומונוב: לא, זאת הבעיה.

<שי סולומונוב: הוא נכנס לראש העין העיר ולא לפארק אפק.

<שי סולומונוב: פארק אפק הוא מבודד מהעיר, הוא מהצד השני של כביש 5, הוא יותר קרוב לכפר קאסם.

<שי סולומונוב: זאת אומרת הוא שייך לראש העין, אבל הוא לא קרוב אל העיר.

ישראל אייכלר: זאת אומרת זה אזור התעשייה שאני מכיר, של כפר קאסם.

ישראל אייכלר: קוראים לזה היום פארק אפק?

<שי סולומונוב: זה פארק אפק וזה שייך לראש העין, אבל הוא צמוד פיזית - - -

ישראל אייכלר: כמו - - - הפארק שם בצומת גנות.

ישראל אייכלר: מחליפים את השם.

ישראל אייכלר: כפר קאסם אתה מדבר.

<שי סולומונוב: זה ממש צמוד לכפר קאסם, כן.

ישראל אייכלר: אז עכשיו אני יודע.

ישראל אייכלר: אני לא ידעתי מה זה פארק אפק.

<שי סולומונוב: כן.

<שי סולומונוב: אז אני התחלתי איזה דין ודברים מול משרד התחבורה.

<שי סולומונוב: מה שאני רציתי לעשות זה שפשוט יקצו - - -

ישראל אייכלר: או להאריך את הקו הזה שאתה אומר.

<שי סולומונוב: או לעשות חלופה, שפעמיים בבוקר או פעמיים אחרי הצהריים שייכנס לשם ולא לשם.

<שי סולומונוב: ואני התחלתי חלופה של דין ודברים עם משרד התחבורה.

ישראל אייכלר: רגע, אתה אומר לשם ולא לשם?

ישראל אייכלר: אי אפשר להאריך אחרי ראש העין ואפק?

<שי סולומונוב: לא.

<שי סולומונוב: הוא נכנס לראש העין, הוא עושה שם כמה סיבובים וזו התחנה הסופית שלו.

ישראל אייכלר: אבל אם יאריכו את זה לאפק זה יפתור לך את הבעיה, או שזה ייקח המון זמן?

<שי סולומונוב: פחות.

<שי סולומונוב: זה גם ייקח.

ישראל אייכלר: ואז אתה לא יכול לקחת מאנשי ראש העין.

ישראל אייכלר: תיקח בחשבון - אני כבר אמרתי לאזרחים – מבקשים פה קו.

ישראל אייכלר: אם זה על חשבון קו למקום אחר, אתה לא יכול לבקש את זה.

<שי סולומונוב: אני לא אמרתי במקום, אני אמרתי בנוסף וכל מה שביקשתי זה עוד שתיים-שלוש נסיעות בבוקר ואחרי הצהריים, שייכנסו לפארק אפק במקום לראש העין העיר ואז הקו הזה הוא עובר בתל אביב, גבעתיים, רמת גן, פתח תקווה, קריית אונו ואז אני ועוד אנשים שעובדים בפארק וגרים במקומות האלה, אין להם חלופה.

<שי סולומונוב: אני די בטוח שזה יוריד עשרות רכבים מהכביש.

<שי סולומונוב: הפארק הזה, כמו שאמרת, הוא גם ככה עמוס ומאד פקוק.

ישראל אייכלר: מה מספר הקו?

<שי סולומונוב: 472.

ישראל אייכלר: 472, כי אני רואה פה איזה קו אחר שמבקשים, 253.

<דולי קריסי: כן, הוא מתל אביב.

ישראל אייכלר: למה הבקשה שלו לא מופיעה פה?

<דולי קריסי: היא גם אמורה להופיע שם.

ישראל אייכלר: לא ראיתי.

<דולי קריסי: זו הבקשה העיקרית כרגע.

<נועה אבירם: אני אתייחס גם אליה בכל מקרה.

ישראל אייכלר: בסדר.

ישראל אייכלר: אני חושב שאת תתני את כל התשובות, אז קודם נעלה את השאלות.

<שלומית אבינוח-קואולמן: קו 253.

ישראל אייכלר: לא רשמתם את זה.

ישראל אייכלר: בדפים שאני קיבלתי זה לא מופיע.

ישראל אייכלר: אולי בתכנית הקודמת.

<דולי קריסי: במה אתה מסתכל, בניתוח סקר?

<שלומית אבינוח-קואולמן: במה שאני הכנתי וזה לא היה - - -

ישראל אייכלר: אני עובד לפי מה שהמנהלת נותנת לי.

יעקב גיל: זה מופיע בסקר.

<שלומית אבינוח-קואולמן: עמוד 7 בסוף.

ישראל אייכלר: לא משנה.

ישראל אייכלר: ההצעה שלך היא לקחת את האוטובוס - - -

<דולי קריסי: הנה, זה מופיע בעמוד 5.

ישראל אייכלר: אצלכם?

<שלומית אבינוח-קואולמן: אני הסתכלתי בנקודות האלה.

<שלומית אבינוח-קואולמן: זה מה שביקשתי.

ישראל אייכלר: עמוד 5 אצלכם?

ישראל אייכלר: אה, אפשרות חלופה לקו 472 - 271.

יעקב גיל: כן.

יעקב גיל: מה שחשוב אולי להוסיף זה שבעצם לפי הסקר שערכנו ביחד, אז היעדים המרכזיים שאנשים צריכים להגיע אליהם זה תל אביב, פתח תקווה, אזור גבעתיים, רמת גן ויש עוד כמה יעדים משניים, שבראשם - - -

<שלומית אבינוח-קואולמן: מודיעין, הוד השרון, כפר סבא, חולון.

יעקב גיל: כן.

יעקב גיל: גם הוד השרון וכפר סבא.

<שלומית אבינוח-קואולמן: אז תהיו ממוקדים לפני הבקשות.

<שלומית אבינוח-קואולמן: הפרוטוקול בכל זאת צריך להיות מסודר.

ישראל אייכלר: מה שריכזה עבורנו המנהלת שלומית זה את הבקשות העיקריות שלכם.

ישראל אייכלר: אני רוצה שתשמע את זה הגברת נועה.

ישראל אייכלר: זה קו 253 מתל אביב שייכנס לפארק – תדירות הקו לא מתאימה לשעות העבודה בפארק.

ישראל אייכלר: קו 5 מפתח תקווה מדלג על תחנות ולא יוצא בהתאם ללו"ז של משרד התחבורה, ומסלול הקו הארוך מדי.

ישראל אייכלר: בקשה לתגבר את הקו ממודיעין לפארק אפק – יש שם רק אוטובוס אחד ביום; ועוד כמה בקשות שנשמע תיכף.

ישראל אייכלר: אז אתה אומר דבר אחד, גבעתיים, קו 472.

<שי סולומונוב: אני רוצה חלופה שפשוט תיכנס לפארק.

ישראל אייכלר: חלופה.

ישראל אייכלר: לא במקום.

ישראל אייכלר: כי יושבים פה אנשי ראש העין, הם לא יסכימו.

<שי סולומונוב: לא באתי לגנוב מאף אחד.

<שי סולומונוב: אני רוצה - - -

ישראל אייכלר: בסדר גמור.

ישראל אייכלר: אני רק אומר את זה למען הסדר הטוב.

ישראל אייכלר: מר גולדשטיין, בבקשה, מה רצית להוסיף?

<אדוארד גולדשטיין: אז כמו שאמרת, חשוב שקו 253 יהיה יותר מוקדם בבוקר.

<אדוארד גולדשטיין: יש גם הפסקה מאד גדולה בין שש וחצי ושמונה בערב בחזרה.

<אדוארד גולדשטיין: אז אם אני מגיע מאוחר, זה צריך - - -

<דולי קריסי: מתי האוטובוס הראשון?

<אדוארד גולדשטיין: הראשון יוצא מתל אביב בשעה עשרה לתשע.

<דולי קריסי: בעשרה לתשע האוטובוס הראשון?

<אדוארד גולדשטיין: כן, איפה שאני גר בתל אביב.

ישראל אייכלר: אתה רוצה יותר מוקדם?

<אדוארד גולדשטיין: כן.

יעקב גיל: חייבים, כדי להגיע בזמן לעבודה.

<אדוארד גולדשטיין: אני כרגע מגיע בשעה תשע וחצי.

<אדוארד גולדשטיין: אני גם חושב, והזכרתי את מוביט, שמשרד התחבורה יכול ללמוד הרבה מהמשתמשים במוביט.

<אדוארד גולדשטיין: הרבה אנשים מחפשים נסיעות.

<אדוארד גולדשטיין: אם הם לא מוציאים את מה שנוח להם, הם לא לוקחים אוטובוסים ואתם לא יודעים אם צריכים או לא.

<אדוארד גולדשטיין: אז אתם יכולים לשאול את מוביט, לקבל מהם מידע ולדעת מה אנשים מחפשים.

<אדוארד גולדשטיין: הם יכולים להוסיף כפתור או משהו כזה, להגיד שזה הקליינט שלהם ואתם תדעו שזו נסיעה שהרבה אנשים רוצים לעשות.

<עמירם סטרולוב: הבעיה עם מוביט שהם לא כל כך נותנים אינפורמציה בקלות.

<יער אמיר: הם יסכימו למכור.

<דולי קריסי: כן, זה הכל שאלה של זה.

<עמירם סטרולוב: ביקשנו.

ישראל אייכלר: אני רוצה לתת לנציג ראש העין, מנהלת מחלקת התחבורה מיטל לוי.

ישראל אייכלר: בבקשה.

<מיטל לוי: כן.

<מיטל לוי: אנחנו עובדים עם ארגון 15 דקות וגיל הוא גם חבר בוועדת התחבורה שלנו.

ישראל אייכלר: הוא גר בראש העין?

יעקב גיל: לא.

ישראל אייכלר: אז איך אתה חבר בוועדת התחבורה של ראש העין?

יעקב גיל: הציעו לי להצרף.

<מיטל לוי: הציענו לו להצטרף לדבר הזה, להיות חלק, כי הוא גורם מאד מאד חשוב והוא עוזר לנו.

יעקב גיל: אני באמת אגיד שעיריית ראש העין, אני חושב שהיא העירייה הראשונה בארץ שמינתה ממונה תחבורה ציבורית, שזה מהלך מאד מבורך, והקימה ועדה ציבורית של תושבים.

ישראל אייכלר: כן, אתה יודע שהכנסת לא יכולה להכניס חברים לוועדה שאינם חברי כנסת.

ישראל אייכלר: תצטרך לרוץ באיזה שהוא מקום.

יעקב גיל: אני אצטרך.

ישראל אייכלר: בבקשה.

<מיטל לוי: אז אנחנו עובדים בשיתוף פעולה.

<מיטל לוי: הועבר אלינו באמת הסקר.

<מיטל לוי: בעקבות הסקר פנינו למשרד התחבורה.

<מיטל לוי: בשיחות שהיו לי עם ניר, שהוא עובד של נועה, אז אכן קו 253 הם יוסיפו לו, אם אני זוכרת נכון, איזה ארבע נסיעות בבוקר, שיתחילו מהשעה שש וחצי, שיהיה כל חצי שעה, שיאפשר באמת הגעה לפארק ולא מתשע בבוקר.

ישראל אייכלר: מתי זה התחיל?

<מיטל לוי: זה עוד לא התחיל.

<מיטל לוי: אני מחכה לתשובה ממשרד התחבורה מתי זה יתחיל.

<מיטל לוי: הם אמרו לי שזה יקרה.

<מיטל לוי: מתי זה יקרה?

ישראל אייכלר: אז תיכף תתני לנו תשובה.

<מיטל לוי: לגבי קו 472, זה קו שמשרת את תושבי ראש העין.

<מיטל לוי: להגיד לך שאני מתלהבת מהרעיון שהוא ייכנס לפארק וישנה את המסלול שלו?

<מיטל לוי: אז לא.

<מיטל לוי: אנחנו צריכים לחפש את האלטרנטיבות הכי נכונות גם לטובת עובדי הפארק וגם לתושבי ראש העין, שזה לא יפגע בשירות.

<מיטל לוי: יחד עם זאת, אני עשיתי בדיקה עם חברת אפיקים.

<מיטל לוי: יש לא מעט קווים שעוברים על הציר ומגיעים מרחובות, דרך מחלף אבן העזר ומגיעים לאריאל.

<מיטל לוי: יש המון קווים שמגיעים לאריאל ועוברים דרך המחלף.

<מיטל לוי: הבעיה זה שהם עוצרים במקום שמי שצריך להגיע לתוך הפארק, אז בטיחותית אני לא חושבת.

<מיטל לוי: אנחנו לא נעודד את זה.

ישראל אייכלר: זה על כביש 5.

<מיטל לוי: נכון.

<מיטל לוי: אנחנו לא נעודד את זה ולכן אולי משרד התחבורה במקרה הזה צריך לבחון.

<מיטל לוי: אלף ברוב הקווים זה שעה-שעתיים ביום והם לא באמת נותנים את המענה המתאים, ומעבר לזה משרד התחבורה צריך לחשוב שאולי בשעות מסוימות שכן מתאימות לאנשים שצריכים להיכנס לפארק, שהוא ייכנס.

<מיטל לוי: כל הקווים האלה, שמגיעים מנתניה ומרחובות וממודיעין, שייכנסו לפארק בשעות ספציפיות במהלך היום, להכניס את האנשים ולהוציא אותם משם.

<מיטל לוי: זאת אומרת יש מערך קווים לא מבוטל שעובר דרך הציר הזה ויכול להיכנס ולתת שירות נהדר לדעתי לתושבים.

<מיטל לוי: אנחנו גם נפגשנו עם בעלי העסקים בפארק לפני כשבועיים, עם ראש העיר, ביוזמתו.

<מיטל לוי: שמענו את כל המצוקות ויש לא מעט מצוקות.

<מיטל לוי: אני יכולה להגיד לך שהמידע שלי, לפני מספר שנים הייתה כמות של לפחות בין 10 ל-15,000 עובדים ומועסקים בפארק.

<מיטל לוי: היום יש 7,500.

ישראל אייכלר: מה קרה?

<מיטל לוי: והתחבורה הלא יעילה לפארק - - -

ישראל אייכלר: זו אחת הסיבות?

<מיטל לוי: גם זאת סיבה.

<מיטל לוי: אני חייבת לציין זאת לא הסיבה היחידה.

<מיטל לוי: גם הכניסה היחידה והבודדת שיש לפארק וזה גם קצת מקשה.

<מיטל לוי: היום אנחנו כבר בתהליך שבעוד כמה חודשים יתחיל להיבנות דרך מחלף החדש, המזרחי, שמשרד התחבורה סיים אותו לפני כשנה, אז תהיה משם כניסה נוספת לפארק, גם מבחינה בטיחותית, גם ביטחונית.

<מיטל לוי: אנחנו מעריכים שזה ייגמר לקראת סוף שנת 2019, כי יש שם עבודה רבה ואינטנסיבית.

<מיטל לוי: אנחנו חושבים שיש מספיק קווים שיכולים להיכנס לפארק, שכבר קיימים, רק הם פשוט צריכים להיכנס - - -

ישראל אייכלר: למה אני לא שומע מכם הצעה פשוטה יותר, כאדם מבחוץ, שהפארק עצמו – אני מניח שיש לו הנהלה, יש לו מועצה, יש להם אנשי עסקים, משקיעים, יעשו איזה חברת שאטלים פנימית, שבשעות האלה אוספים את האנשים מהתחנות, שעוברים על הכביש, להכניס אותם ולהוציא אותם.

<מיטל לוי: אז זה אחד הדברים שעלו בישיבה עם בעלי העסקים ואני ביקשתי מהמתכנן שלי שיבדוק איפה אפשר באזור המחלף לעשות - - -

ישראל אייכלר: כי עד שהמחלף שאת מדברת יהיה, כולם כבר יברחו משם.

<מיטל לוי: בעוד שנתיים.

ישראל אייכלר: אבל זה ממש עכשווי.

ישראל אייכלר: תוך חודש אפשר לארגן כמה אוטובוסים, כמו שפעם היו עושים המפעלים הגדולים.

ישראל אייכלר: אז אזור תעשייה, בוודאי יש איזה גוף סטטוטורי של אזור התעשייה, לא?

<מיטל לוי: לא.

<מיטל לוי: יש את הפורום של בעלי העסקים.

ישראל אייכלר: מי בעל הבית שם?

ישראל אייכלר: זה שייך לראש העין?

<מיטל לוי: עיריית ראש העין.

<מיטל לוי: ברור שעיריית ראש העין.

ישראל אייכלר: אז עיריית ראש העין, בעצם את, עם בעלי המפעלים שם את צריכים לעשות.

<מיטל לוי: אז זו בדיוק הישיבה שהייתה לפני שבועיים בעניין הזה ואנחנו אמרנו שאנחנו מבטיחים לבחון ולראות איפה אפשר לעשות מקום שאפשר ממנו להוציא שאטלים.

ישראל אייכלר: בדיוק.

<מיטל לוי: לפחות לאלה שמגיעים על כביש 5 ומשם יאספו אותם ויכניסו אותם לתוך הפארק.

ישראל אייכלר: נכון, ואז פתרת חלק גדול מהבעיה.

<מיטל לוי: נכון, אבל אני חושבת שעיריית ראש העין לא צריכה-.

<מיטל לוי: אם משרד התחבורה יכניס את הקווים פנימה, אז אין צורך אפילו בשטאלים האלה.

ישראל אייכלר: אבל אז – תגיד לך נועה – היא עוד לא אמרה את זה, אבל אני כבר ראיתי על התגובות – שכל תושבי אריאל וכל השאר יתקוממו נגד הכניסה הזאת באמצע הדרך, כי הרי השיטה של משרד התחבורה זה כמה שיותר, בפרט קווים בין עירוניים.

ישראל אייכלר: אני לא יודע עוד איך מסכימים לעצור בגבעתיים ובכל התחנות האלה.

ישראל אייכלר: כי אנשים אוהבים קווים ישירים מתל אביב ל-.

<מיטל לוי: אנחנו גם אוהבים.

<מיטל לוי: אנחנו נשמח שמשרד התחבורה יעשה קווים ישירים לפארק.

ישראל אייכלר: כן, אז עוד להכניס.

ישראל אייכלר: בסדר.

ישראל אייכלר: אני חושב שעכשיו הזמן לתת לנועה.

ישראל אייכלר: את צריכה לתת את התשובות.

<נועה אבירם: בשמחה.

ישראל אייכלר: שאלות הרבה יותר קל להגיד.

<שלומית אבינוח-קואולמן: את יכולה להתייחס לכל הנקודות שביקשו?

<נועה אבירם: כן, אני יכולה להתייחס לנקודות.

<נועה אבירם: אני רוצה גם להגיד כמה מילים בכלל על הנושא של פרויקט קווי הזנק, שמחר הבנתי שצפוי להיערך דיון קצת יותר נרחב בכלל בפרויקט, אבל בגדול באמת מדובר על פרויקט של שירות ייעודי בהיררכיית שירות גבוהה לאזורי תעסוקה, מאזורי מגורים לאזורי תעסוקה ובכיוון ההפוך.

<נועה אבירם: כמובן שהדגש הוא על מהירות, אמינות וזמינות של הקווים.

<נועה אבירם: יש כבר כמה קווים שפועלים במתכונת הזאת וכמה קווים שמתוכננים ועתידים לצאת לפועל בשבועות ובחודשים הקרובים, ובמקביל דיברת על נושא של פרסום, אז גם.

<נועה אבירם: ברגע שתהיה השקה מאסיבית, אז זה ילווה גם באיזה שהוא קמפיין יותר נרחב, שהוא גם בשיתוף פעולה עם הרשויות ועם מרכזי העסקים כדי לתת באמת את המידע לקהל היעד.

<נועה אבירם: מילה על פארק אפק, ודיברת על הבעיה של כניסה אחת.

<נועה אבירם: אז צריך לזכור שיש בעיה גדולה שלא נאמרה, אבל יש פקקים איומים בכניסה לפארק אפק.

<מיטל לוי: הכניסה - - -

<נועה אבירם: נכון, אני רק עונה שבהקשר של תחבורה ציבורית אנחנו הרי הראשונים, באגף התחבורה הציבורית, הראשונים - - -

<עמירם סטרולוב: לא כל כך.

<נועה אבירם: אנחנו באגף תחבורה ציבורית נהיה ראשונים לתמוך בזה, כמו גם בבקשות אחרות של ראש העין.

<עמירם סטרולוב: תיכף אנחנו נתייחס לזה, כי יש משהו שאי אפשר - - -

ישראל אייכלר: אחרי שהיא תסיים אתה תגיב.

ישראל אייכלר: מה שאמרת שיש פקקים זה בגלל הרכב הפרטי, לא?

<נועה אבירם: זה גם נוגע אבל לתכנון, שבסוף זה פארק תעסוקה גדול, שמתנקז לנתיבים בודדים, לכניסה אחת.

<נועה אבירם: יש שם בעיה מובנית.

ישראל אייכלר: אבל אם תורידי 1,000 מכוניות פרטיות, אז פתחת את הציר לאוטובוסים.

<נועה אבירם: נכון, ולכן אני אומרת, ככל שיש שם נתיב העדפה זה בוודאי יאפשר לתת שירות יותר טוב.

<נועה אבירם: עוד דבר, שיש היום תחנות שמרוחקות מהפארק, בין 250 ל-500 ועד גם קילומטר, שזה בואו נגיד באמת מרחק גדול, אבל 250 ו-500 מטר זה מרחק הליכה סביר.

<נועה אבירם: לא תמיד הנגישות היא נוחה.

<נועה אבירם: אנחנו עושים עכשיו איזו שהיא בדיקה בסיוע של חברת נתיבי איילון על מתן פתרונות להולכי רגל בגשרים או דברים כאלה, שיאפשרו קיצור של מרחקי הליכה.

<נועה אבירם: זה לא למחר בבוקר, אבל בסוף זה כן חלק מהתפיסה שזה יאפשר גם קווים ישירים ומהירים יותר לעצור על הדרך מבלי להיכנס ולאפשר לאותו עובד ללכת מרחק קצר ובצורה נוחה.

<נועה אבירם: זה חלק מסט הפתרונות.

ישראל אייכלר: מה, את מדברת על גשר להולכי רגל על כביש 5?

<נועה אבירם: אנחנו בוחנים כל מיני אפשרויות, כי בסוף יש שם מאסות של פוטנציאל להולכי רגל, כולל פוטנציאל של אנשים שמגיעים מהתחבורה הציבורית.

ישראל אייכלר: לא הרבה יותר פשוט לעשות איזה מסוף קטן בצד וכל האוטובוסים שדיברתי עליהם, של אזור התעשייה עצמו, יאספו משם את האנשים?

<נועה אבירם: זה יוצר מטבע הדברים גם עומס בתוך אזור התעסוקה, עומס תנועה.

ישראל אייכלר: של אותם השאטלים?

<נועה אבירם: כן.

<שי סולומונוב: למה, אם זה מתקזז עם כלי רכב שלא מגיעים.

<נועה אבירם: אם זה מתקזז.

ישראל אייכלר: כל אוטובוס זה חמישה רכבים.

<נועה אבירם: שוב, אני אומרת, אנחנו בסוף רוצים לייצר סט של פתרונות וגם היום חלק מהתפיסה, הליכה ברגל היא גם אמצעי - - -

ישראל אייכלר: לא, אני מדבר על משהו זמני, עד שהגשר יוקם.

<נועה אבירם: אז קודם כל אני אומרת, זה לא פיתרון מיידי, אבל זה כן חלק מההסתכלות הכוללת.

ישראל אייכלר: אבל מה שאני אומר זה כן מיידי.

<נועה אבירם: שאטל של אזורי התעסוקה, שאטל שהוא לא בתשלום, אנחנו לא מתנגדים לדבר הזה ספציפית.

ישראל אייכלר: למה לא?

ישראל אייכלר: אני לא יודע - לא בתשלום, כן בתשלום, זו כבר שאלה אחרת.

<נועה אבירם: לא, ככל שמדובר על משהו שהוא לא תחבורה ציבורית, אז אין לנו אפילו אמירה בעניין הזה.

<נועה אבירם: אם יש אזורי תעסוקה שהפעילו את זה בעבר - - -

ישראל אייכלר: למה?

ישראל אייכלר: בתוך הערים אתם כן עוסקים בתחבורה ציבורית.

ישראל אייכלר: זה כמו בתוך העיר.

ישראל אייכלר: בתוך ראש העין.

ישראל אייכלר: יש שכונה בראש העין שנקראת אפק, ששם לא גרים אלא עובדים ואתם, כמו שאתם אחראים על האוטובוסים בתוך העיר, אז יש פה - - -

<נועה אבירם: אז מיד אני אוכל לסקור את השירות שכן יש ואת השירות הנוסף שמתוכנן, אבל ככל שמדובר על משהו שהוא אינו תחבורה ציבורי,ת זה עניין של פארק התעסוקה עצמו וזה נעשה גם במקומות אחרים.

יעקב גיל: אבל נועה, אם מחליטים על מתווה של שאטל בעזרת עיריית ראש העין ואיזה שהוא מסוף לעצור, אז זה כן - - -

<מיטל לוי: משרד התחבורה.

יעקב גיל: משרד התחבורה אחראי על החלק בשרשרת שהוא אחראי עליו, שלאוטובוסים באמת יהיו את התחנות שם ו - - -

<נועה אבירם: ודאי, ברור.

<נועה אבירם: משרד התחבורה גם - - - תשתית, אבל משרד התחבורה לא מפעיל שאטלים.

ישראל אייכלר: לא, אני לא ביקשתי שאתם תפעילו, רק שתסייעו לעיריית ראש העין להפעיל את זה ולבעלי העסקים, כמו שאתם עושים בהרבה מקומות, אני מניח.

<נועה אבירם: אז אני אומרת, אנחנו עושים, אנחנו בהרבה מקומות מסייעים גם בהיבטים של הסדרות תשתית ואנחנו - - -

ישראל אייכלר: ודאי.

<נועה אבירם: תשתית שנוגעות לחנה וסע או לדברים כאלה.

ישראל אייכלר: נו, אז גם פה אתם יכולים לעשות את זה.

<נועה אבירם: אני כן רוצה לדבר על השירות.

ישראל אייכלר: השאלה שלי האם זה מעשי נניח שתוך חודש, חודשיים, שלושה, תוכלו לעשות את זה קודם כל, ש - - -

<נועה אבירם: לעשות מה?

ישראל אייכלר: לארגן יחד עם עיריית ראש העין את בעלי המפעלים שאתם תסייעו להם ושיהיו שאטלים שיאספו את האנשים שמגיעים מכל האוטובוסים, מהכביש הראשי אל תוך המפעלים.

ישראל אייכלר: זה מוריד - - -

<נועה אבירם: אז בוא נאמר שאת השאטלים אנחנו לא מפעילים.

<נועה אבירם: שאטלים זה לא תחבורה ציבורית.

<נועה אבירם: אני כן אשמח לסקור בקצרה את התחבורה הציבורית שכן יש.

ישראל אייכלר: בתוך אזור התעשייה?

<נועה אבירם: כן.

<נועה אבירם: כמו שאמרתי יש באזור התעשייה ויש בתחנות שסמוכות, שחלקן הן גם לא רחוקות.

<נועה אבירם: 250 מטרים זה מרחק הליכה שהוא סביר.

<נועה אבירם: 250, או 500 מטרים.

<נועה אבירם: מעבר לזה זה באמת כבר מרחק הליכה גדול.

<נועה אבירם: אז אלף צריך להבין שכמו שאמרנו, יש קווים שהם חולפים ורק בשעות שיא, מהתחנה הסמוכה לפארק אל תוך הפארק, יש 10 נסיעות בשעה.

<נועה אבירם: זאת אומרת שבממוצע זה בעיקרון כל שש דקות, בממוצע זמן המתנה של 3 דקות בשביל לעשות את המעבר מהתחנה - - -

<שלומית אבינוח-קואולמן: מה זה חולפים?

<שלומית אבינוח-קואולמן: בין עירוניים שעוצרים בתחנה של פארק אפק?

<נועה אבירם: קווים שנכנסים מהתחנה אל תוך הפארק.

<קריאה: איזה קווים אלה?

<נועה אבירם: זה קווים 13 ו-14 - - -

<קריאה: לא, זה קווים בתוך העיר.

<קריאה: לתחנה מרכזית זה קו 38.

<מיטל לוי: לא, אבל איך אומרים, בסדר, קו 38 זה מהרכבת, נהדר.

<מיטל לוי: אבל לגבי ראש העין, אנחנו לא מטפלים באנשים שגרים לא בראש העין.

<נועה אבירם: בסדר, אני רק אומרת שניתן להגיע - - -

<קריאה: למה?

ישראל אייכלר: אני רוצה להבין.

ישראל אייכלר: תנו לנועה לדבר ואני רוצה גם להבין.

ישראל אייכלר: אותו אוטובוס שאת קוראת לו 13 לצורך העניין, הוא מגיע מראש העין, זה בסדר, אבל למה שלא תהיה לו תחנה על הכביש הראשי לאסוף את האנשים?

<נועה אבירם: יש לו תחנה.

<נועה אבירם: מה שאני אומרת זה שזה מאפשר למי שמגיע מקו שלא נכנס אל תוך הפארק, לבצע מעבר.

ישראל אייכלר: וזה קורה?

<שי סולומונוב: אני ניסיתי.

ישראל אייכלר: וזה עובד?

<שי סולומונוב: לא, זה לא עובד.

ישראל אייכלר: היא אומרת 10 בשעה.

<נועה אבירם: קו 13 הוא כל חצי שעה, אבל גם קו 12 הוא כל חצי שעה ויש שם תדירות משולבת, כולל בדקנו זמני הגעה משוערים, שבשעות שיא יש 10 נסיעות בשעה.

<שלומית אבינוח-קואולמן: ואם תוסיפי ל-20?

<שי סולומונוב: אני ניסיתי.

<מיטל לוי: אבל נועה, הם פחות או יותר באותם זמנים.

<נועה אבירם: לא, לא, אני אומרת שבדקנו ויש שם ממוצעים של שש דקות - - -

יעקב גיל: מעבר צריך להיות לא יותר מ-5, 10 דקות.

יעקב גיל: זה לא - - -

<נועה אבירם: אז הוא שאמרתי.

<נועה אבירם: 10 נסיעות בשעה.

<נועה אבירם: במתמטיקה הפשוטה זה כל שש דקות.

<נועה אבירם: בכלל אצבע - - -

יעקב גיל: לא במתמטיקה, צריך להסתכל על לוחות הזמנים.

<נועה אבירם: אז אני אשמח להמשיך ולהגיד.

<נועה אבירם: כמו שאמרתי, בדקתי את זמני ההגעה המשוערים, זה סביב 4-5 דקות.

<שי סולומונוב: סליחה, אם סיימת, אז אני יכול להגיד לך שניסיתי את האופציה הזאת, כי ניסיתי את כל האופציות.

<שי סולומונוב: חוץ מהרכבת, נסעתי עם קו 472 לתוך ראש העין - - -

<נועה אבירם: אני עוד ארחיב לגבי קו 472 וקו 253.

<שי סולומונוב: רגע, לא, אני מדבר על הקווים האלה, הם קווים חדשים – 12, 13, 14 – אמרתי יופי, נשתמש בהם.

<שי סולומונוב: נסעתי לתוך העיר ראש העין, לקחתי אחד מהם.

<שי סולומונוב: זה לוקח לי שעה עשרים וחמש.

<נועה אבירם: אבל למה לנסוע לתוך ראש העין העיר?

<שי סולומונוב: כי אין לי ברירה אחרת.

ישראל אייכלר: למה?

ישראל אייכלר: היא אומרת שאתה יכול לעשות את זה בצומת.

<שי סולומונוב: איך אני אגיע לכניסה לפארק?

<נועה אבירם: למשל עם קו 472.

<שי סולומונוב: הוא לא מגיע לכניסה לפארק.

<נועה אבירם: לא, אבל אני אומרת יש קווים שמגיעים.

<נועה אבירם: קו 100 מגיע, קו 145 מגיע, קו 185 - - -

<שי סולומונוב: אבל קו 100 לא אוסף אותי.

<שי סולומונוב: לקו 100 אני צריך לקחת עוד אוטובוס אליו.

<נועה אבירם: אני אומרת, אני לא מדברת ספציפית על גבעתיים, אבל יש שורה של קווים שעוצרים כמו שאמרתי בתחנות מחוץ לפארק.

<נועה אבירם: אני אגיד לך בדיוק כמה.

<שי סולומונוב: כן, אבל הם לא משרתים את תושבי תל אביב, גבעתיים, רמת גן.

<נועה אבירם: אז תיכף אני ארחיב על גבעתיים, רמת גן ותל אביב.

יעקב גיל: נועה, אבל אני חייב לומר - - -

ישראל אייכלר: תן לה להשלים.

ישראל אייכלר: היא פה לבד מולכם.

יעקב גיל: כי הגישה צריכה להיות מאיפה אנשים באים, לא כמה עובר ליד הפארק.

יעקב גיל: צריך להסתכל על הצורך מאיפה בן אדם מגיע.

<נועה אבירם: לא, קודם כל ניתן לדבר, ראוי לדבר ומותר לדבר על מעברים בתחבורה הציבורית וכמו שאמרת, כשהמעברים הם תדירים.

<נועה אבירם: אמרתי, ובאמת בדקתי נתוני אמת, אנחנו מדברים על כל 5 דקות אוטובוס שעוצר בשעת שיא בכניסה לפארק.

<נועה אבירם: זאת אומרת זה מתאפשר.

<שלומית אבינוח-קואולמן: ויציאה מהפארק בשעות שאנשים מסיימים לעבוד?

<נועה אבירם: האמת שלא בדקתי ספציפית את הנתונים, אז אני לא רוצה.

<נועה אבירם: לגבי תחנה לתת?

ישראל אייכלר: אני מציע לכם אנשי 15 דקות, תבדקו את מה שנועה אמרה עכשיו, כמה זה רלבנטי לעובדים.

<שי סולומונוב: זה לא רלבנטי.

<שי סולומונוב: אני ניסיתי את זה הרבה פעמים.

<שי סולומונוב: זה לא רלבנטי.

<נועה אבירם: כמו שאמרתי מתאפשר מעבר.

<נועה אבירם: יש שם תדירות משולבת של 10 נסיעות בשעת שיא.

<נועה אבירם: עכשיו ספציפית לגבי קו 253, אז כמו שאמרה מיטל, באמת בעבודה משותפת אנחנו פועלים לתגבר אותו.

<נועה אבירם: ככה גיחכתם אולי על השעות שלו, אבל הקו הזה, צריך לזכור מאיפה הוא נולד.

<נועה אבירם: הוא נולד במסגרת החלטת ממשלה של חיזוק יישובי מיעוטים.

<נועה אבירם: ה קו שבבסיסו נועד לתת את הקישור הטוב מכפר קאסם לתל אביב ואנחנו שמחים מאגד שאפשר לתת לו גם את הצד השני.

<נועה אבירם: לכן ההסתכלות היא שהוא נוסע בבוקר לכיוון תל אביב בשעות המוקדמות, אבל בכל אופן אנחנו נתגבר אותו גם בשעות הבוקר לפארק ובשעות אחר הצהריים מהפארק.

<נועה אבירם: כרגע אנחנו ממתינים להצטיידות באוטובוסים.

<נועה אבירם: זה סיפור של חודשים ספורים ואפשר יהיה לצאת לדרך.

<נועה אבירם: זה לגבי קו 253.

<נועה אבירם: לגבי קו 472 גם, אנחנו בדיאלוג ממושך לגבי הקו הזה, כי גם אנחנו באנו עם איזו שהיא הצעה שאומרת בואו מתל אביב, נכניס אותו לפחות בשעות הבוקר, שבהן מעטים האנשים שרוצים להגיע – אנחנו מעריכים שמעטים האנשים שרוצים להגיע מתל אביב וגבעתיים אל ראש העין ולכן מעטים האנשים שצפויים להיפגע.

<נועה אבירם: ויחד עם זאת אומרת עיריית ראש העין לא יודעים מה זה מעטים, לא יודעים מה זה להיפגע, בואו נעשה בדיקה יותר מעמיקה ואנחנו יוצאים לבדיקה מעמיקה איתם כדי להגיע ל - - -

<קריאה: שיעשו סקר כדי לראות מי האנשים שיורדים בראש העין.

<קריאה: הם ימלאו מיניבוס.

<מיטל לוי: עכשיו אני אומרת, אם מתושבי ראש העין יסתבר שזה לא, ואתה אחד מאלה שבאים מבחוץ ועולים על קו 472, אז אפשר בשעות שיא שהוא לא ייכנס לראש העין או יעשה איזה סיבוב אחר כך לתוך העיר.

<נועה אבירם: או יעשה קודם את פארק אפק ומשם ימשיך לראש העין.

<מיטל לוי: אבל אני מחויבת כשירות לתושבים שלי, אני צריכה קודם כל לבדוק שאני לא פוגעת בהם.

<שי סולומונוב: אבל אני גם לקוח של עיריית ראש העין.

<שי סולומונוב: אני משלם הרבה ארנונה בפארק אפק.

<מיטל לוי: אני מבינה, אבל זה קווי שירות.

<מיטל לוי: את זה צריך למצוא מול משרד התחבורה.

<מיטל לוי: אנחנו לא הסמכות - - -

ישראל אייכלר: בשביל זה יש עצה פשוטה שנקראת חלופה נדמה לי אתם קוראים לזה.

<שי סולומונוב: בדיוק, חלופה.

<שי סולומונוב: 472 א'.

ישראל אייכלר: שבשעה מסוימת הוא מצטלב לשני - - -

<נועה אבירם: אז זו הייתה ההצעה שלנו כדי לאפשר באמת שירות שהוא דרך פארק אפק בבוקר.

<נועה אבירם: שוב, אני אומרת בהנחה שמעטים הנוסעים שרוצים להגיע מתל אביב לראש העין בשעות האלה.

<נועה אבירם: יחד עם זאת - - -

ישראל אייכלר: בסדר, אז בשעות האלה.

יעקב גיל: לא רק תל אביב, זה עובר בגבעתיים, רמת גן, פתח תקווה, קריית אונו.

<נועה אבירם: תל אביב, גבעתיים, שמגיעים ממערב.

<נועה אבירם: אני אומרת שההנחה שלנו היא שמעטים האנשים שרוצים להגיע עד לראש העין ושזה כנראה נסיעות שהן ממילא מעוטות נוסעים ופה יש פוטנציאל שירות.

<נועה אבירם: אפשר לתת מענה טוב בנסיעות קיימות.

<נועה אבירם: אבל בקשתה של עיריית ראש העין מכובדת וראויה ואנחנו עושים בדיקה מעמיקה איתם.

ישראל אייכלר: אני רוצה להבין, אנשים שגרים בראש העין ולא מגיעים לתל אביב, שהם כ-10% מהעובדים באפק, להם כן יש קו מהעיר?

<מיטל לוי: כן, שלושה קווים.

ישראל אייכלר: זה בסדר.

יעקב גיל: כן, זה בסדר.

ישראל אייכלר: פתח תקווה מה הבעיה?

<נועה אבירם: זהו, עוד לא אמרתי על פתח תקווה.

<נועה אבירם: אלף תלונות לגבי סדירות של הקו – לא מגיע, לא עוצר – תעבירו לנו את המידע.

<נועה אבירם: אני לא מכירה מידע ספציפי, אבל אנחנו תמיד חוזרים - - -

<שלומית אבינוח-קואולמן: אצלכם לא עונים באופן פרטני במשרד התחבורה.

<נועה אבירם: אנחנו עונים, כולל נעשית חקירה איפה שצריך.

<נועה אבירם: רק שזה תהליך שבגלל הפרוצדורה - - -

<מיטל לוי: זה לוקח חצי שנה.

<נועה אבירם: נכון, כי זה מחויב לעבור בשלוש היררכיות.

<שלומית אבינוח-קואולמן: נועה, זה לא רציני להגיד לפרוטוקול וסליחה שאני מתערבת.

<שלומית אבינוח-קואולמן: זה לא רציני להגיד לפרוטוקול של ישיבת ועדה תעבירו פניות, כי לאזרחים, כמנהלת וועדה, משרד התחבורה לא משיב שום תשובה עניינית.

<שלומית אבינוח-קואולמן: זה לוקח חצי שנה ולך תגיש עדות.

<שלומית אבינוח-קואולמן: זה לא רציני.

יעקב גיל: והתשובה היא נקודתית, היא לא מערכתית.

ישראל אייכלר: אני רוצה להוסיף לפרוטוקול שהגברת שלומית, המנהלת שלנו, פונה לכל ארגוני פניות הציבור של כל משרדי הממשלה.

ישראל אייכלר: זו העבודה שלה.

ישראל אייכלר: נדמה לי שממשרד התחבורה, אם אני אדייק ואני שומע מהעבודה בוועדה, מקבלים את התשובות הכי - - -

<שלומית אבינוח-קואולמן: הכי מרגיזות והכי לא ענייניות.

<נועה אבירם: אני חושבת שצריך להפריד בין פניות לתלונות.

ישראל אייכלר: רציתי להגיד ציניות.

<שלומית אבינוח-קואולמן: לא מפרידים.

<שלומית אבינוח-קואולמן: אוטובוס שלא הגיע זה פנייה.

ישראל אייכלר: אצלנו זה הכל פניות.

<נועה אבירם: לא, מבחינת התהליך.

ישראל אייכלר: ועד שמקבלים תשובות ועד שמבררים יכולה לעבור חצי שנה, נכון?

<נועה אבירם: רק צריך להבין מבחינת התהליך שיש חובה חוקית לחקירה ולתת למפעיל שתי זכויות ערעור.

<נועה אבירם: מטבע הדברים, כשניתנות שתי זכויות ערעור וניתן לו איזה שהוא זמן להגיש את הערעור, לכן חוקית אנחנו מחויבים לאיזה שהוא פרק זמן.

<שלומית אבינוח-קואולמן: זה לא מעניין את הנוסעים.

ישראל אייכלר: רגע, מה שאמרת עכשיו זה מתאים לאזרח שרוצה לתבוע את החברה שלו ב-100,000 שקלים, אז אומרת לו עורך הדין, תשמע, אם אתה תגיע לבית משפט ארבע שנים עד שהוא עונה והפקדה ועיון.

ישראל אייכלר: פה מדובר בנוסע.

ישראל אייכלר: נוסע לא מעניין אותו כלום.

<נועה אבירם: בהתאם למה שמוחלט פה.

ישראל אייכלר: מה?

<נועה אבירם: אני אומרת, ככל שתהיה החלטה על קיצור הזמנים ש - - -

ישראל אייכלר: מה השאלה?

ישראל אייכלר: חייב להיות.

<מיטל לוי: אני חייבת להגיד בנושא הזה שחצי שנה זה לא הגיוני.

<מיטל לוי: אז מה קורה?

<מיטל לוי: תושבים שאמורים בעצם לקבל תשובה ממשרד התחבורה, פונים אלינו, מעמיסים וגורמים לנו לקרוס במקום לטפל להם בדברים החשובים.

<מיטל לוי: כי בן אדם אומר לי אני שולח מייל למשרד התחבורה בכתובת של התלונות – עוד חצי שעה תקבל תשובתך.

<מיטל לוי: כשאני בטלפון מרימה למפעיל ואומרת לו אני רוצה שתגיד לי כרגע, ברגע זה, למה האוטובוס לא הגיע.

ישראל אייכלר: בדיוק.

<נועה אבירם: כן, צריך גם - - -

ישראל אייכלר: זה ההבדל בין אוטובוס למשפט אזרחי בעניין איזו קרקע, ירושה או משהו.

<נועה אבירם: נכון, אבל צריך לזכור מה הן החובות שאנחנו מחויבים לעמוד בהן בתהליך.

<נועה אבירם: בכל מקרה, כמו שאתם מכירים ויודעים, יש לנו גם כלי של בקרה יזומה.

<נועה אבירם: אז שוב, ברגע שיועבר אלינו – וזו פשוט פעם ראשונה שאני שומעת את זה – אז ברגע שיועבר אלינו ויגידו לנו בקו זה וזה יש תופעה כזאת וכזאת, אנחנו עושים בקרה יזומה.

<נועה אבירם: אתם בוודאי מכירים את זה, זו לא הפעם הראשונה שזה נעשה.

<שלומית אבינוח-קואולמן: תעבירו מעודכן עם העתק לוועדה.

<נועה אבירם: בכל אופן, עוד לא השלמתי את עניין פתח תקווה.

ישראל אייכלר: כן, את היית באמצע עניין פתח תקווה.

<נועה אבירם: אז מפתח תקווה לפארק אפק מתוכנן גם קו הזנק, שכמו שאמרתי זה קווים שהם מהירים יותר, שהם מותאמים לשעות העבודה.

<נועה אבירם: גם כאן - - -

יעקב גיל: אגב אפרופו פניות ציבור, בתשובה שהתקבלה לפנייה שלך שי, נכון, יש פה משפט מדהים של משרד התחבורה.

<שי סולומונוב: זה הימם אותי.

יעקב גיל: ברצוננו לציין כי תחבורה ציבורית אינה יכולה להוות תחליף לרכב הפרטי.

<שי סולומונוב: אז מי משכנע את מי פה?

<קריאה: מי חתום על זה?

ישראל אייכלר: מישהו שיש לו רכב פרטי.

יעקב גיל: שרונה קרסגי, מנהלת מחלקת פניות הציבור.

<נועה אבירם: זה בוודאי לא המדיניות שלנו.

יעקב גיל: כדאי שתעשו בדק בית.

<נועה אבירם: שוב, זו בוודאי לא המדיניות שלנו, אבל אני חושבת שאם אנחנו רוצים - - -

יעקב גיל: אבל זה מה שהאזרחים מקבלים.

<נועה אבירם: אז אני אומרת, זה לא המדיניות שלנו.

<נועה אבירם: אם אנחנו רוצים לעשות דיון שנוגע לאופן המענה לפניות הציבור - - -

ישראל אייכלר: המכתב הזה לא עבר דרכנו, נכון?

ישראל אייכלר: אתה פשוט מעיד שמה ששלומית אמרה זה אמת ויציב ונכון.

ישראל אייכלר: גם את העדת על זה.

<נועה אבירם: אז יכול להיות שיש מקום – תגידו אתם – שיש מקום לדיון שהוא נוגע למענה לפניות הציבור.

<נועה אבירם: זה פשוט לא הדיון הזה ואני לא אוכל לייצג את זה נאמנה.

ישראל אייכלר: באמת זה לא הדיון, אבל חשוב שאת, כממונה על התחבורה הציבורית תדעי שיש פה כשל חמור מאד ביחס לאזרחים מבחינת - - -

<נועה אבירם: בסדר, ואני גם אעביר את זה כמובן לגורמים הרלבנטיים.

ישראל אייכלר: אז תמשיכי על פתח תקווה.

ישראל אייכלר: את אומרת תקופה.

ישראל אייכלר: תני לנו תאריך.

<נועה אבירם: כמו שאמרתי קו מפתח תקווה מתוכנן.

<נועה אבירם: אז גם פה אנחנו ממתינים לנושא של הצטיידות באוטובוסים, שזה סיפור של כמה חודשים.

<מיטל לוי: רגע, מפתח תקווה לאן?

<נועה אבירם: לפארק אפק.

<שלומית אבינוח-קואולמן: מחכים לאוטובוסים.

ישראל אייכלר: צריך לקנות אוטובוסים מיוחדים מסין בשביל להגיע מפתח תקווה לאפק?

<נועה אבירם: הם לא חייבים להיות מסין, אבל הם חייבים להיות אוטובוסים.

<נועה אבירם: אנחנו רוצים שהם יהיו חדשים.

ישראל אייכלר: לא, באמת?

<נועה אבירם: כן, כן, בוודאי.

<שלומית אבינוח-קואולמן: ונהגים - - -

<מיטל לוי: אין אוטובוסים במשרד התחבורה היום כדי להוסיף נסיעות.

ישראל אייכלר: צריך במיוחד?

ישראל אייכלר: זה המצב אצלכם, אין לכם אוטובוסים?

ישראל אייכלר: גם על נהגים שמעתי.

ישראל אייכלר: זה נכון.

<נועה אבירם: חברים, בשעת שיא, בשבע ועשרים בבוקר, שזו השעה שכולם רוצים לצאת מהבית, כל נסיעה היא - - -

ישראל אייכלר: אה, באותן שעות.

<נועה אבירם: כן.

<נועה אבירם: בשעה אחת עשרה בבוקר זה בקלות, אבל - - -

ישראל אייכלר: ואת עוד לא אמרת שחסרים נהגים.

<נועה אבירם: זה השארתי ליער.

ישראל אייכלר: כן, זה נורא ואיום.

ישראל אייכלר: אני לא יודע עם מי לדבר במשרד התחבורה.

ישראל אייכלר: אולי אני אנצל את הוועדה הזאת.

ישראל אייכלר: אם חסרים 3,000 נהגים זה אומר שהשכר למקצוע הזה נמוך מדי.

ישראל אייכלר: כי אם אני לא אשלם לחשמלאי מספיק, לא יהיה לי חשמל.

ישראל אייכלר: אי אפשר להגיד לציבור אין לי בשבילכם נהגים ואתם אל תיסעו ברכב פרטי או תיסעו בתחבורה ציבורית.

ישראל אייכלר: צריך אולי להוסיף, ואני נהיה ועד העובדים של הנהגים, תוסיפו להם שכר.

<נועה אבירם: קודם כל המדינה הכניסה את היד עמוק עמוק לכיס בשנים האחרונות והעלתה את שכר המינימום.

<נועה אבירם: כמובן שהחברות יכולות, כל חברה לתת גם יותר מזה.

<נועה אבירם: המדינה קובעת רק את הרף המינימאלי שעומד על 39 שקלים.

<נועה אבירם: דרך אגב, אנחנו מכירים גם תופעות שמאז שהשכר עלה אז שעות העבודה הצטמצמו, של נהגים שאומרים – וזכותם המלאה – הם אומרים את אותו שכר אני יכול לעשות עכשיו בפחות שעות וגם את זה אנחנו רואים.

<נועה אבירם: אני אומרת, וזו זכותם וזו זכותו של כל מי שעובד.

<נועה אבירם: כאמור המדינה דווקא - - -

<עמירם סטרולוב: זה חשוב מאד, כי הם עובדים בתנאים שהם גם אסורים בטיחותית, חלק מהנהגים.

<נועה אבירם: אני לא יודעת מה זה אסורים בטיחותית, לאן אתם מכוונים בדיוק, אבל - - -

<עמירם סטרולוב: אז אני אגיד לך – 4 שעות הפסקה וכל מיני דברים כאלה.

<נועה אבירם: יש להכל תקנות והמשרד גם מפקח עליהן.

<נועה אבירם: כל תקנה 168.

<נועה אבירם: אנחנו היום גם כן שמים יותר דגש לכל הנושא של התנאים בתחנות הקצה.

<נועה אבירם: הרשויות המקומיות מכירות את זה היטב, שאיפה שאנחנו עכשיו עובדים, בכל מקום שאנחנו עובדים על פרויקט של תחנת קצה או מסוף ישר מדובר על לפחות חדר המתנה, שירותים, מקום לשבת ולנוח ולהכין קפה.

ישראל אייכלר: אז נכון לעניין אפק.

ישראל אייכלר: פתח תקווה אמרת שיהיה תוך כמה חודשים.

ישראל אייכלר: בערך, אם אני רושם, תוך כמה חודשים זה יהיה?

ישראל אייכלר: ארבעה חודשים?

ישראל אייכלר: אני רוצה פשוט להיות ממוקד בזמן.

<נועה אבירם: משהו כזה, כן.

<נועה אבירם: זה לא אמור להיות יותר מחצי שנה.

<נועה אבירם: שוב, זו שאלה של זמינות אוטובוסים.

ישראל אייכלר: אז תרשמי עד חצי שנה.

ישראל אייכלר: זהו, אז תל אביב ואת זה פתרנו.

<שלומית אבינוח-קואולמן: לא פתרנו.

ישראל אייכלר: פתרנו.

ישראל אייכלר: עוד חצי שעה, אבל זה יהיה.

<נועה אבירם: וכמו שאמרתי, תל אביב זה בשני אפיקים, שאחד זה קו 253 ואחד זה בסקר משותף שאנחנו עושים.

ישראל אייכלר: אז תבדקו גם את ההצעה שמנהלת התחבורה בראש העין דיברה על זה עם אנשי המפעלים שם, לעשות משהו בינתיים, עד חצי שנה.

ישראל אייכלר: אני חושבת שזה יכול להיות וגם לבעלי המפעלים מותר לשים כסף, להכניס את היד לכיס ולממן כמה מיניבוסים שיאספו את העובדים שלהם מהכביש הראשי.

ישראל אייכלר: זה לא נורא.

ישראל אייכלר: מילה אחרונה למר עמירם סטרולוב.

ישראל אייכלר: מה התפקיד שלך?

<עמירם סטרולוב: מילה זה קצת קשה לי, אבל אני מוכן להוסיף כמה אלמנטים.

ישראל אייכלר: לא, כי אנחנו פשוט חרגנו מהזמן.

<עמירם סטרולוב: במילה אחת אני מתקשה.

<עמירם סטרולוב: קודם כל אני באתי לראש העין ונשבתי בקסמיה, אז אפשר להבין.

<עמירם סטרולוב: אני אתייחס נקודתית מהיר.

ישראל אייכלר: פעם כשמישהו אמר לי ראש העין, ידעתי שהוא תימני.

ישראל אייכלר: היום אני כבר לא יודע כלום.

ישראל אייכלר: בפרט אם קוראים לו סטרולוב, אז זה בוודאי לא מתימן.

<מיטל לוי: הוא תושב רעננה.

<עמירם סטרולוב: אז אני אומר, זה מה שאמרתי, אני לא גר בראש העין, אני תושב רעננה אבל נשביתי בקסמיה.

ישראל אייכלר: ברעננה.

ישראל אייכלר: בבקשה.

<עמירם סטרולוב: מה שאני רוצה לומר נקודתית, קודם כל לגבי שאטלים.

<שלומית אבינוח-קואולמן: ברעננה אין בעיות.

<שלומית אבינוח-קואולמן: יש להם את ביילסקי, הוא פותר להם את הכל.

ישראל אייכלר: ביילסקי, בטח.

ישראל אייכלר: מה אתה אומר?

<עמירם סטרולוב: קודם כל אני אעבור נקודתית.

<עמירם סטרולוב: קודם כל לגבי שאטל, אני אתייחס לדברים שנאמרו פה לגבי שאטל.

<עמירם סטרולוב: אנחנו בראש העין כבר ניסינו את הדבר הזה ואפילו בהצלחה רבה, והוא היה כל כך מוצלח, שמשרד התחבורה הפך אותו לקו.

<עמירם סטרולוב: קו 38 מהרכבת, אנחנו יזמנו אותו ביחד עם הרכבת, מימנו אותו – עיריית ראש העין ביחד עם הרכבת, כי משרד התחבורה אומר ששאטל ה לא משרד התחבורה.

<עמירם סטרולוב: איך עושים אותו שיהיה משרד התחבורה?

<שלומית אבינוח-קואולמן: אבל לוח הזמנים של קו 38, מה שכתוב שהוא לא מתאים לזמני העבודה.

<מיטל לוי: לא, לא, דווקא הוא בסדר.

<עמירם סטרולוב: אני נותן אותו בתור יתרון.

<עמירם סטרולוב: מה שאני רוצה - - -

ישראל אייכלר: תנו לו לסיים.

<עמירם סטרולוב: חברה, הוא הקציב לי זמן ואני הייתי נורא שקט עד עכשיו.

<עמירם סטרולוב: יושב הראש הקציב זמן.

<עמירם סטרולוב: אז אני אומר השיטה להפוך, כי משרד התחבורה לא אוהב את המילה שאטל, אז עשו אותו קו.

<עמירם סטרולוב: יכול להיות קו סיבובי - - -

ישראל אייכלר: קו עירוני, כן.

<עמירם סטרולוב: נורא פשוט, כמו שאדוני אמר.

<עמירם סטרולוב: יהיה קו ממחר בבוקר, שבשעה שעתיים של השיא יסתובב, הולך וחוזר כל הזמן והוא לא צריך לעבור את כל הפארק.

<עמירם סטרולוב: מספיק הוא יעשה מהצומת לרמזור וחזרה - זה היה מעגל תנועה, עכשיו זה רמזור - וחזרה.

<עמירם סטרולוב: ייקח לו בדיוק שלוש דקות לעשות, 4-5, לעשות את הסיבות הזה והוא יכול לחור ולעשות את זה וצריך למצוא לו סידור.

<עמירם סטרולוב: אז אם רוצים, אפשר לעשות את זה.

<עמירם סטרולוב: זה דבר אחד.

<עמירם סטרולוב: ואז הוא ייתן מענה - - -

ישראל אייכלר: מר סטרולוב, מי צריך לעשות את זה?

<עמירם סטרולוב: משרד התחבורה, כי זה קו.

<עמירם סטרולוב: בזה הרגע הפכנו אותו לקו.

<עמירם סטרולוב: הוא לא יהיה שאטל.

<עמירם סטרולוב: לא יקראו לו - - -

<נועה אבירם: השאלה, צריך להסתכל גם מה הכוונה בשאטל וגם בסוף בסוף יש עניין שזה פועל לפי סט תקנות אחר.

<נועה אבירם: זה פועל לפי סט תקצובי אחר.

<נועה אבירם: אנחנו שוב נכנסים ודיברנו על - - -

<עמירם סטרולוב: מה פועל אחרת?

<עמירם סטרולוב: זה קו.

<נועה אבירם: שנייה, אבל דיברנו על מצוקה של נהגים.

<נועה אבירם: פה אנחנו נכנסים לקו שפועל במה שאנחנו אומרים שעות שיא בוקר, בשעות שיא אחר הצהריים.

<נועה אבירם: בהיסעים זה משהו שהרבה יותר פשוט לעשות אותו.

<נועה אבירם: בתחבורה ציבורית זה המדינה רכשה עכשיו אוטובוס שעושה כמה קילומטרים בבוקר, כמה קילומטרים אחר הצהריים.

<נועה אבירם: נהג שעובד כמה שעות אחר כך שולחים אותו הביתה או משאירים אותו לחכות בסניף.

<נועה אבירם: לכן יש דברים נקודתיים שהיסעים, לפחות בטווח זמן קצר, יכולים לתת להם מענה הרבה יותר נגיש, הרבה יותר זמין.

יעקב גיל: רק לוודא שהנוסעים לא יישארו באמצע, בתווך בוויכוח הזה.

<נועה אבירם: לנו יש סט של פתרונות.

<עמירם סטרולוב: לא, אבל משרד התחבורה עושה קווים כאלה בכל מיני מקומות.

<עמירם סטרולוב: בעיריית רמת גן יש את קו 58.

<עמירם סטרולוב: יש כל מיני קווים.

<נועה אבירם: לא, יש קווי שירות לכל דבר ועניין.

<עמירם סטרולוב: כן, קווי שירות, שיעשו קו ציבורי.

<עמירם סטרולוב: יש לנו גם מסוף בפארק, אז אין לנו בעיה.

<מיטל לוי: כן, אבל נניח ומשרד התחבורה יאשר את זה לפי מה שאתה אומר, זה ייקח לפחות עוד חצי שנה.

<עמירם סטרולוב: אז אפשר לעשות בהליך מהיר.

<נועה אבירם: גם העלויות בסוף למשק הן - - -

<עמירם סטרולוב: נכון.

<עמירם סטרולוב: אז פה אני אתייחס לנושא של הזמנים במשרד התחבורה וקודם כל אני רוצה לומר שנועה פה מזכירה לי את הגברת דינה דיין.

<עמירם סטרולוב: היא אחד נגד כולם, מי שמכיר את זאת שמתמודדת במפלגת העבודה מול שמונה גברים.

יעקב גיל: היא איתנו, היא לא נגדנו.

<עמירם סטרולוב: אז היא נגד ככל הוועדה.

יעקב גיל: לא, היא לא.

יעקב גיל: היא איתנו.

<עמירם סטרולוב: אני צוחק.

<נועה אבירם: כולנו רוצים לנסוע.

<עמירם סטרולוב: אז מה שאני רוצה לומר זה כמה מילים טובות על נועה במשרד התחבורה, עם האגף במשרד התחבורה, כי הם באמת עובדים איתנו בשיתוף פעולה והם מאד משתדלים.

<עמירם סטרולוב: המגבלות שלהם זה שאצלם יש בעיה.

<עמירם סטרולוב: יש להם חוסר אדיר בכוח אדם ואולי לזה הוועדה צריכה להתייחס.

<עמירם סטרולוב: לא יכול להיות שבמחוז מרכז במשרד התחבורה יהיה בן אדם בודד אחד.

<עמירם סטרולוב: 40 רשויות, כולל תל אביב, שמטפל בבן אדם אחד.

<מיטל לוי: בסדר, אבל זה לא רק עניין של כוח אדם, זה גם עניין של תקציבים שלא עוברים למקומות הנכונים בזמן הנכון, כפי שלא תקצבו את ראש העין לשנת 2017.

<מיטל לוי: כשאנחנו בונים עיר של 16,000 יחידות דיור ואומרים לי לא תקצבנו אתכם לשנת 2017.

<מיטל לוי: מה אני הולכת להגיד לכל כך הרבה תושבים שנכנסים לעיר החדשה?

<מיטל לוי: תיסעו עם קווים בתוך העיר ותעברו ותעברו ותעברו.

יעקב גיל: שערורייה.

<עמירם סטרולוב: מה שאני עוד רוצה לומר בהמשך - - -

<קריאה: זה בדיוק מה שאביגדור יצחקי אמר – שייקחו שק שינה ויחזרו רק ביום שישי.

<עמירם סטרולוב: מה שאני רוצה להגיד בהמשך, באמת עיריית ראש העין השקיעה מעבר לכל רשות אחרת.

<עמירם סטרולוב: היא לקחה אחריות, היא הקימה צוות אסטרטגי שאני הובלתי אותו ויש היום את מיטל וגיל יודע את זה, והיא לקחה את תלונות הציבור באמת והיא מטפלת בהם, בפער הזה בין משרד התחבורה ולכן היא קורסת, כמו שהיא אמרה.

<עמירם סטרולוב: למשרד התחבורה אין את הכלים לענות.

<עמירם סטרולוב: עכשיו נקודתית לעוד דבר נורא חשוב, שיכול מאד לשפר את נושא מערך התחבורה הציבורית.

<עמירם סטרולוב: עומדת על שולחן משרד התחבורה, נתיבי ישראל, כבר ארבע שנים הצעה לעשות פנייה שמאלה רק לתחבורה ציבורית.

<עמירם סטרולוב: איזה פרויקט קטנצ'יק כזה.

ישראל אייכלר: איפה?

<עמירם סטרולוב: על המחלף.

<מיטל לוי: במחלף אבן העזר.

<מיטל לוי: פנייה שמאלה רק לאוטובוסים.

<עמירם סטרולוב: כדי שהאוטובוסים יעקפו את כל הפקק.

<מיטל לוי: לזה אנחנו מתחננים הרבה זמן.

<עמירם סטרולוב: ואז כל האוטובוסים שמגיעים מתחנת הרכבת או מתל אביב ונכנסים לפארק, יכולים לעבור למעלה, לעשות פנייה שמאלה ולהיכנס ישר, לעקוף את כל הפקק.

<עמירם סטרולוב: הנקודה השלישית שפה יש ויכוח אדיר.

<עמירם סטרולוב: השר הכריע אותו לצערי, אבל הוועדה יכולה להעלות אותו שוב פעם לדיון.

<עמירם סטרולוב: נתיבי תחבורה ציבורית על כביש 5, שזה הפקק של המדינה.

<עמירם סטרולוב: משרד התחבורה, בלחץ שלנו, הכניס את זה לתכנון.

<עמירם סטרולוב: אלא מה?

<עמירם סטרולוב: הוא רוצה לעשות נתיב תחבורה ציבורי במסגרת כביש מהיר, נתיב מהיר, שייקח בין 4 ל-5 שנים עד שהוא יהיה מופעל.

יעקב גיל: במקרה הטוב.

<עמירם סטרולוב: ואנחנו דרשנו בצד ימין להפעיל כאן ועכשיו נתיב תחבורה ציבורית על השוליים.

<עמירם סטרולוב: אז גם פה הוועדה יכולה להתערב.

<עמירם סטרולוב: הם החליטו שלא.

<עמירם סטרולוב: היו דיונים על זה.

<עמירם סטרולוב: אנחנו רוצים להחזיר את זה לדיון.

ישראל אייכלר: אולי צריך לעשות על זה דיון נפרד, כי כל הסיפור הזה עם הנת"צים הוא תמיד מורכב.

<עמירם סטרולוב: נכון, זה באמת שווה דיון נפרד.

ישראל אייכלר: אז אני רוצה לסכם את הדיון, ברשותך.

<שי סולומונוב: אפשר עוד מילה אחת?

ישראל אייכלר: אבל ממש, כי תדע לך שאתה פוגע בסיכויי להיבחר שוב, כי יש ישיבת סיעה ואם ראש הסיעה יראה שאני לא מגיע, אז - - -

<שי סולומונוב: אז אני לא אקח את זה על המצפון שלי, אני אעשה את זה מהר.

<שי סולומונוב: אני חושב שקווים 12,13,14 שהוספתם, ובכלל אפיקים עושה עבודה טובה, אבל אני חושב ששמתם את המשאבים במקום הלא נכון.

<שי סולומונוב: כי אני עובד שם ואני רואה אותם.

<שי סולומונוב: הם עוברים כל כמה דקות והם ריקים.

<שי סולומונוב: כל היום הם ריקים.

<שי סולומונוב: גם קו 472 דרך אגב.

<שי סולומונוב: את מוזמנת לבוא איתי.

<שי סולומונוב: אני רואה אותו כל יום כשאני נוסע ברכב על הכביש, הוא ריק.

<מיטל לוי: אז הנתונים שקיבלתי מאפיקים שונים ממה שאתה אומר.

<מיטל לוי: בסדר?

<שי סולומונוב: אז בואי, בואי.

ישראל אייכלר: תבדקו את זה ביניכם אחרי הדיון, אני מציע.

<מיטל לוי: זה גם לא רלבנטי.

<מיטל לוי: אלה קווי ראש העין, נקודה.

<מיטל לוי: אני לא מנהלת איתך את הדיון הזה.

<מיטל לוי: ממש לא.

<מיטל לוי: אני לא הולכת לפגוע בשירות של התושבים שלי, כמו שאני אדאג לשירות שאתה תקבל, שום דבר מפה לא ייצא כדי לפגוע בתושבים של ראש העין.

ישראל אייכלר: הגברת מיטל, חסכתי לך את כל הדברים, כי בתחילת הדיון, עוד לפני שהגעת, אמרתי לשי וכולם עדים, שכל הצעה שהוא יציע, שייזהר שלא תפגע בתושבי ראש העין, כי הם יגידו לא.

<מיטל לוי: נכון.

ישראל אייכלר: כי אני מכיר הרבה מקרים בערים אחרות, גם באשדוד ובכל מיני מקומות.

ישראל אייכלר: באים אל עם כל מיני הצעות ואני אומר סלח לי, לפני שאני הולך לבדוק את זה, זה יפגע במישהו במקום אחר?

ישראל אייכלר: לא, שם אין כל כך הרבה אנשים.

ישראל אייכלר: אל תדבר איתי.

ישראל אייכלר: יש לך הצעה נוספת?

ישראל אייכלר: בבקשה.

ישראל אייכלר: חלופה נוספת?

ישראל אייכלר: בבקשה.

ישראל אייכלר: לא על חשבון מישהו.

ישראל אייכלר: הסיכום: הוועדה מבקשת לתאם את שעות יציאת האוטובוסים לשעות העבודה בפארק, ברור מאד.

ישראל אייכלר: הוועדה מציעה להקים ארגון שטאלים שימומן על ידי המעסיקים, בשיתוף עיריית ראש העין ומשרד התחבורה.

ישראל אייכלר: אני לא מפרט פה, כי הדברים ידועים ומופיעים בפרוטוקול.

ישראל אייכלר: אני חייב לומר שכל הפתרונות שמציע משרד התחבורה הם פתרונות לטווח הארוך.

ישראל אייכלר: עדיין לא שמענו משהו לטווח המיידי.

ישראל אייכלר: אנחנו מבקשים להציג בכתב תוך 30 יום, תכנית מעשית לטווח הקצר, עד לטווח הארוך.

ישראל אייכלר: אם יש.

ישראל אייכלר: אם אין - - -

<נועה אבירם: זה לטווח הקצר.

<נועה אבירם: תוך כמה חודשים זה טווח קצר.

ישראל אייכלר: טווח קצר זה מעשי.

<נועה אבירם: לא, באמת, בתשתיות בתחבורה כמה חודשים זה טווח קצר.

ישראל אייכלר: כן.

ישראל אייכלר: אז 60 יום, לא 30 יום.

ישראל אייכלר: אני מדבר על תכנית בכתב, לא על הביצוע.

<נועה אבירם: לא, אני שואלת למה אתם קוראים - - -

ישראל אייכלר: למשל העניין הזה של השאטלים והעניין הזה שאתם תמצאו כבר את הדרך איך לקרוא לזה, אם הסיעים או תחבורה ציבורית, או משהו אחר; ומסוף קטן בצומת כדי שיוכלו לאסוף את האנשים שעל הכביש, בקווים הבין עירוניים, להכניס אותם אל תוך הפארק.

ישראל אייכלר: זה דברים שאפשר לעשות בלי השקעות גדולות ובלי דברים ארוכי טווח.

ישראל אייכלר: גם המהנדס סטרולוב אמר משהו שאפשר לעשות באופן מעשי – הפנייה שמאלה.

ישראל אייכלר: אז תבדקו אם אפשר לעשות פנייה, אני לא קובע שצריך, תבדקו אם אפשר לעשות פנייה שמאלה לתחבורה ציבורית בלבד, כדי לשחרר את הפקקים בפארק אפק.

ישראל אייכלר: תודה רבה שהייתם איתנו.